**РЕПУБЛИКА СРБИЈА**

**НАРОДНА СКУПШТИНА**

**Одбор за људска и мањинска права**

**и равноправност полова**

**08 Број: 06-2/75-14**

**5. јун 2014. године**

**Б е о г р а д**

**З А П И С Н И К**

**СА ТРЕЋЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 21. МАЈА 2014. ГОДИНЕ**

Седница је почела у 11 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Љубица Мрдаковић Тодоровић, Сузана Шарац, Слободан Перић, Владица Димитров, Вера Пауновић, Биљана Хасановић Кораћ, Олена Папуга и Елвира Ковач, чланови Одбора.

Седници нису присуствовали чланови Одбора: Миодраг Линта, Љибушка Лакатош, Стефана Миладиновић, Аида Ћоровић и Сулејман Угљанин.

Седници су присуствовали заменици чланова Одбора: Милена Турк, Милетић Михајловић и Гордана Чомић.

Седници су присуствовали и: Нина Фира, помоћник министра државне управе и локалне самоуправе и Даница Полић, саветник у Министарству државне управе и локалне самоуправе.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Разматрање Предлога закона о изменама и допунама Закона о националним саветима националних мањина, који је поднела Влада (број 90-1308/14 од 6. маја. 2014. године), у појединостима;

1. Разно;

Чланови Одбора су једногласно ПРИХВАТИЛИ предложени Дневни ред.

**ПРВА ТАЧКА**: Разматрање Предлога закона о изменама и допунама Закона о националним саветима националних мањина, који је поднела Влада, у појединостима;

Председник Одбора је констатовао да су на Предлог закона амандмане поднели народни посланици: Сулејман Угљанин, Енис Имамовић, Весна Мартиновић, Аида Ћоровић, Гордана Чомић, Олена Папуга, Марко Ђуришић, Биљана Хасановић – Кораћ, проф. др Јанко Веселиновић, Олена Папуга, Милетић Михајловић, Риза Халими, Шаип Камбери, Мехо Омеровић Злата Ђерић, Дубравка Филиповски и Зоран Бабић, као и да смо добили мишљење Владе на амандмане.

У дискусији поводом поднетих амандмана учествовали су: Олена Папуга, Гордана Чомић, Биљана Хасановић-Кораћ, Слободан Перић, Владица Димитров, Елвира Ковач и Милетић Михајловић.

Гордана Чомић је, поводом амандмана који је поднела на члан 3, истакла да би се прихватањем овог амандмана отклонила празнина у функционисању претходно легално изабраног националног савета. Одбор није прихватио наведени амандман.

Биљана Хасановић – Кораћ је, поводом амандмана на члан 3. који су заједно поднели народни посланици Марко Ђуришић, Биљана Хасановић – Кораћ и проф. др Јанко Веселиновић, навела да у процедури постоји доста нејасноћа у изборима националних савета, као што су рокови за избор председника националног савета и доношење статута, па су амандмани предложени како би се ти недостаци отклонили.

Олена Папуга је, поводом амандмана који је поднела на члан 18, истакла да има сазнања до којих је дошла у појединим општинама да се посебни бирачки спискови не ажурирају како треба и да ће бити великих проблема у изборима, због чега је предложила наведени амандман. Гордана Чомић је такође истакла да образложење Владе којим одбија овај амандман није довољно, те је истакла да није јасно како Министарство планира да ажурира посебан бирачки списак. Слободан Перић је поставио питање да ли национални савети добијају само број бирача који је на посебном бирачком списку или списак са именима и презименима гласача. Помоћник министра Нина Фира је истакла да након усвајања закона следи доношење подзаконских акта и да је један од њих и Правилник о вођењу бирачког списка и подразумева се да се припреми софтвер који ће бити прилагођен потребама. Подаци су заштићени и имена гласача се не могу достављати, већ само бројчано стање.

Милетић Михајловић је, поводом амандмана који је поднео на члан 67, истакао да се одредба члана 67. односи само на један критеријум за образовање посебног бирачког списка, а то је број пунолетних припадника националне мањине. Овакво решење је непрецизно, те треба дефинисати да се одредбе овог закона о образовању посебног бирачког списка, примењују само на оне националне мањине које до дана ступања на снагу овог закона немају образован посебан бирачки списак.

Председник Одбора је предложио два амандмана Одбора, на основу члана 157. став 6. Пословника.

А М А Н Д М А Н I

У члану 1. Предлога закона у уводној реченици става 1. речи: „број 72/09” замењују се речима: „бр. 72/09 и 20/14 –УС”.

О б р а з л о ж е њ е

Амандман се предлаже ради прецизирања бројева Службеног гласника Републике Србије у којима је објављен основни текст Закона о националним саветима националних мањина и Одлука Уставног суда.

А М А Н Д М А Н II

У члану 36. Предлога закона, којим се мења члан 65. Закона у ставу 3. речи:„од лица која су уписана у посебан бирачки списак” бришу се.

О б р а з л о ж е њ е

Одбор сматра да није целисходно да се законом дефинише састав бирачког одбора на предложени начин. Предлажући наведену измену Одбор је имао у виду околност да ће у срединама у којима припадници националних мањина представљају већинско становништво бирачки одбори свакако, по природи ствари, бити састављени од представника националних мањина, али и да ће, с друге стране, у јединицама локалне самоуправе у којима припадници националних мањина нису у већини бити отежано саставити бирачки одбор искључиво од припадника националних мањина уписаних у посебан бирачки списак. Додатну слабост решења предложеног у Предлогу закона представља чињеница да се упис у посебан бирачки списак националне мањине не врши по службеној дужности, већ искључиво на захтев припадника националне мањине, што додатно сужава простор за избор лица за чланство у бирачким одборима.

У складу са наведеним, Одбор предлаже да у Предлогу закона остане само одредба да Републичка изборна комисија образује бирачке одборе и именује председника, чланове и њихове заменике, а да се детаљније уређивање начина на који ће се то обавити изврши кроз упутство за спровођење избора које ће, по расписивању избора, донети Републичка изборна комисија, у складу са надлежношћу предвиђеном чланом 62. став 1. тачка 15), како је наведена у члану 34. Предлога закона. Указујемо да се на истоврстан начин поступа и када су у питању избори за народне посланике и да се начин предлагања и именовања чланова бирачких одбора уређује упутством Републичке изборне комисије за спровођење тих избора.

Одбор сматра да се овим амандманом не умањују права припадника националних мањина када је у питању учешће у спровођењу избора за чланове националних савета, већ да се предложеном изменом само елиминишу могући негативни ефекти одредбе предложене у Предлогу закона у оним срединама у којима националне мањине нису доминантно заступљене.

Поводом овог амандмана Гордана Чомић је истакла да је непримењиво да се Упутство за спровођење избора за народне посланике аналогно примењује на изборе за националне савете националних мањина. Слободан Перић сматра да листа која кандидује треба да предложи чланове бирачког одбора, а не треба неко други да одређује представнике у бирачком одбору. Елвира Ковач истиче да ако се дозволи да у саставу бирачког одбора буде неко ко није на бирачком списку, апелује да не буде злоупотреба. Владица Димитров је предложио да се прецизира да овакво решење буде тамо где из техничких разлога не постоји могућност да се образују бирачки одбори. Помоћник министра, Нина Фира, је навела да се подразумева да тамо где постоје припадници националних мањина, они ће бити у саставу бирачких одбора, али да ово решење управо спречава злоупотребе.

Одбор је гласао о поднетим амандманима, и на основу члана 156. став 3. Пословника Народне скупштине, поднео Народној скупштини следећи

И З В Е Ш Т А Ј

I

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о изменама и допунама Закона о националним саветима националних мањина.

Одбор је одлучио да предложи Народној скупштини **да прихвати** амандман на члан 67, који је поднео народни посланик Зоран Бабић.

Одбор је одлучио да предложи Народној скупштини **да одбије** следеће амандмане:

* на члан 1, који су заједно поднели народни посланици др Сулејман Угљанин и Енис Имамовић;
* на члан 1, који су заједно поднеле народни посланици Весна Мартиновић и Аида Ћоровић;
* на члан 3, који су заједно поднели народни посланици др Сулејман Угљанин и Енис Имамовић;
* на члан 3, који је поднела народни посланик Гордана Чомић;
* на члан 3, који је поднела народни посланик Олена Папуга;
* на члан 3, који су заједно поднеле народни посланици Весна Мартиновић и Аида Ћоровић;
* на члан 3, који су заједно поднели народни посланици Марко Ђуришић, Биљана Хасановић Кораћ и проф. др Јанко Веселиновић;
* на члан 4, који су заједно поднели народни посланици Марко Ђуришић, Биљана Хасановић Кораћ и проф. др Јанко Веселиновић;
* на члан 5, који су заједно поднели народни посланици Марко Ђуришић, Биљана Хасановић Кораћ и проф. др Јанко Веселиновић;
* на члан 5. са исправком, који је поднела народни посланик Олена Папуга;
* на члан 5, који су заједно поднели народни посланици др Сулејман Угљанин и Енис Имамовић;
* на члан 5. са исправком који је поднео народни посланик Милетић Михајловић;
* на члан 7. са исправком, који су заједно поднели народни посланици Риза Халими и Шаип Камбери;
* којим се после члана 8. додају нови чланови 8а и 8б, који су заједно поднели народни посланици др Сулејман Угљанин и Енис Имамовић;
* на члан 9, који су заједно поднели народни посланици Марко Ђуришић, Биљана Хасановић Кораћ и проф. др Јанко Веселиновић;
* на члан 11, који је поднео народни посланик Мехо Омеровић;
* на члан 11, који су заједно поднели народни посланици др Сулејман Угљанин и Енис Имамовић;
* на члан 15, који је поднео народни посланик Мехо Омеровић;
* на члан 15, који су заједно поднели народни посланици др Сулејман Угљанин и Енис Имамовић;
* на члан 16, који су заједно поднели народни посланици др Сулејман Угљанин и Енис Имамовић;
* на члан 18, који је поднела народни посланик Олена Папуга;
* на члан 18, који су заједно поднели народни посланици Марко Ђуришић, Биљана Хасановић Кораћ и проф. др Јанко Веселиновић;
* на члан 21, који је поднела народни посланик Олена Папуга;
* на члан 22, који су заједно поднели народни посланици др Сулејман Угљанин и Енис Имамовић;
* на члан 22, који су заједно поднели народни посланици Марко Ђуришић, Биљана Хасановић Кораћ и проф. др Јанко Веселиновић;
* на члан 32, који је поднела народни посланик Злата Ђерић;
* на члан 36, који су заједно поднеле народни посланици Злата Ђерић и Дубравка Филиповски;
* на члан 39, који је поднела народни посланик Олена Папуга;
* на члан 42. са исправком, који су заједно поднели народни посланици Риза Халими и Шаип Камбери;
* на члан 44, који је поднео народни посланик Милетић Михајловић;
* на члан 44. са исправком, који су заједно поднели народни посланици Риза Халими и Шаип Камбери;
* на члан 46, који је поднео народни посланик Милетић Михајловић;
* на члан 64, који су заједно поднели народни посланици др Сулејман Угљанин и Енис Имамовић;
* на члан 67, који је поднео народни посланик Милетић Михајловић.

II

Одбор је, у складу са чланом 157. став 6. Пословника Народне скупштине, поднео амандмане на чл. 1. и 36. Предлога закона о изменама и допунама Закона о националним саветима националних мањина.

За известиоца Одбора на седници Народне скупштине одређен је Мехо Омеровић, председник Одбора.

**ДРУГА ТАЧКА: Разно**

Није било дискусије по овој тачки дневног реда.

Седница је закључена у 12 часова.

**СЕКРЕТАР ПРЕДСЕДНИК**

**Рајка Вукомановић Мехо Омеровић**